รัฐบาลไทย-ข่าวทำเนียบรัฐบาล-พ่อเมืองร้อยเอ็ด นำทีมลงพื้นที่ติดตามสถานการณ์น้ำลำน้ำยัง เผยทุกหน่วยงานเตรียมความพร้อมช่วยเหลือประชาชน พร้อมทั้งขอให้พี่น้องประชาชนมั่นใจในการปฏิบัติงานของจังหวัดและภาคีเครือข่าย
วันอังคารที่ 12 กันยายน 2566
12/09/2566
พ่อเมืองร้อยเอ็ด นําทีมลงพื้นที่ติดตามสถานการณ์น้ําลําน้ํายัง เผยทุกหน่วยงานเตรียมความพร้อมช่วยเหลือประชาชน พร้อมทั้งขอให้พี่น้องประชาชนมั่นใจในการปฏิบัติงานของจังหวัดและภาคีเครือข่าย
พ่อเมืองร้อยเอ็ด นําทีมลงพื้นที่ติดตามสถานการณ์น้ําในลําน้ํายัง เผยทุกหน่วยงานเตรียมความพร้อมช่วยเหลือประชาชน พร้อมทั้งขอให้พี่น้องประชาชนมั่นใจในการปฏิบัติงานของจังหวัดและภาคีเครือข่าย และเฝ้าระวังติดตามการแจ้งเตือนจากหน่วยงานราชการอย่างต่อเนื่อง
เมื่อวันที่ 11 ก.ย. 2566 นายทรงพล ใจกริ่ม ผู้ว่าราชการจังหวัดร้อยเอ็ด เปิดเผยถึงสถานการณ์น้ําในจังหวัดร้อยเอ็ด โดยเฉพาะในลุ่มน้ํายังที่มีระดับน้ําเพิ่มสูงขึ้น โดยระดับน้ําในลําน้ํายัง (ข้อมูล ณ วันที่ 10 กันยายน 2566 เวลา 15.10 น.) ระดับน้ําสถานี E.70 บ้านกุดกว้าง ตําบลวังสามัคคี อําเภอโพนทอง ระดับตลิ่งสูง 9.00 เมตร ระดับน้ําสูง 9.53 เมตร สูงกว่าตลิ่ง 0.53 เมตร มีแนวโน้มทรงตัว สถานี E.92 บ้านท่างาม ตําบลวังหลวง อําเภอเสลภูมิ ระดับตลิ่งสูง 8.80 เมตร ระดับน้ําสูง 10.93 เมตร สูงกว่าตลิ่ง 2.13 เมตร มีแนวโน้มทรงตัว ประกอบกับข้อมูลจากผู้อํานวยการโครงการชลประทานร้อยเอ็ด ทําให้ทราบว่า บริเวณตอนบนของจังหวัดร้อยเอ็ด ทั้งจังหวัดกาฬสินธุ์ เขื่อนลําปาว และเขื่อนอุบลรัตน์ จังหวัดขอนแก่น สถานการณ์น้ําทั้งลําน้ําชีและลําน้ํายังอยู่ในเกณฑ์ปกติและการแจ้งเตือนเป็นลักษณะของธงสีเขียว (ระดับน้ําปกติ) การคาดการณ์ปริมาณน้ําฝนช่วงนี้จะมีฝนเบาบาง และที่สําคัญการคาดการณ์ทางอุทกวิทยา พบว่าประมาณวันที่ 13 กันยายน 2566 ปริมาณน้ําจะมีปริมาณลดลงต่ํากว่าตลิ่ง แต่อย่างไรก็ตามกองอํานวยการป้องกันและบรรเทาสาธารณภัยจังหวัดร้อยเอ็ดจะติดตาม/เฝ้าระวังสถานการณ์น้ําอย่างใกล้ชิด และได้เน้นย้ําให้ทุกพื้นที่สํารวจ ตรวจสอบความพร้อมของแนวพนังกั้นน้ํา เฝ้าระวังบริเวณจุดเสี่ยงของพนังกั้นน้ําให้อยู่ในสภาพที่คงทนแข็งแรง ซึ่งได้รับความร่วมมือจากฝ่ายปกครอง และองค์กรปกครองส่วนท้องถิ่นในแต่ละพื้นที่เป็นอย่างดี
นายทรงพล ใจกริ่ม ผู้ว่าราชการจังหวัดร้อยเอ็ด กล่าวว่า ตนพร้อมด้วยนายธรณิศ เทพแพงตา หัวหน้าสํานักงานป้องกันและบรรเทาสาธารณภัยจังหวัดร้อยเอ็ด นายวสันต์ พรหมดีสาร ผู้อํานวยการโครงการชลประทานร้อยเอ็ด นายอําเภอเสลภูมิ นายกองค์กรปกครองส่วนท้องถิ่น กํานัน ผู้ใหญ่บ้าน ในพื้นที่ และเจ้าหน้าที่ที่เกี่ยวข้อง ร่วมลงพื้นที่บริเวณลําน้ํายัง ที่ประตูระบายน้ํากุดปลาเข็ง ตําบลวังหลวง และพื้นที่บ้านบาก ตําบลวังหลวง อําเภอเสลภูมิ โดยตนได้สั่งการเน้นย้ําให้ทุกฝ่ายทุกพื้นที่ ติดตามสถานการณ์อย่างใกล้ชิด โดยเฉพาะพื้นที่จุดเสี่ยงบริเวณลุ่มริมแม่น้ํา พร้อมทั้งประชาสัมพันธ์ข้อมูลและแจ้งเตือนประชาชนที่อาศัยอยู่ในพื้นที่ริมน้ําให้ทราบล่วงหน้า เพื่อเตรียมความพร้อมในการอพยพและเคลื่อนย้ายสิ่งของได้ทันท่วงทีหากเกิดสถานการณ์ โดยขอให้ปฏิบัติตามคําแนะนําของทางราชการ พร้อมเตรียมแผนเผชิญเหตุรวมทั้งอุปกรณ์ เครื่องจักรกลและกําลังพลให้มีความพร้อมสําหรับการให้ความช่วยเหลือประชาชนในทันที และขอให้ประชาชนอย่าตื่นตระหนก ให้ดําเนินชีวิตตามปกติแต่อย่าประมาท ให้เฝ้าระวังติดตามการแจ้งเตือนอย่างต่อเนื่อง
“พร้อมทั้งได้สั่งการให้นายอําเภอ ฝ่ายปกครอง และองค์กรปกครองส่วนท้องถิ่น ร่วมกันติดตาม ตรวจสอบ แนวคั่นบริเวณริมแม่น้ําและกําจัดสิ่งกีดขวางทางน้ํา เพื่อเตรียมความพร้อมรับน้ําหลากป้องกันน้ําท่วมชุมชน และช่วยกันสร้างความรับรู้แก่ประชาชน โดยแจ้งเตือนประชาชนในพื้นที่เสี่ยงภัย พื้นที่ที่คาดว่าจะได้รับผลกระทบ โดยการประชาสัมพันธ์ผ่านช่องทางการสื่อสารทุกช่องทาง ตลอดจนกําชับกํานัน ผู้ใหญ่บ้าน ผู้บริหารองค์กรปกครองส่วนท้องถิ่น อาสาสมัคร แจ้งข้อมูลข่าวสารให้ประชาชนทราบและปฏิบัติตามคําแนะนําของทางราชการอย่างทั่วถึงอีกทางหนึ่ง นอกจากนี้ยังกําชับให้เตรียมแผนรับสถานการณ์น้ําหลาก เตรียมความพร้อมบุคลากร เครื่องจักรเครื่องมือ รวมถึงความพร้อมของระบบสื่อสารสํารอง เพื่อบูรณาการความพร้อมให้ความช่วยเหลือและบรรเทาผลกระทบ โดยให้ความสําคัญกับผู้ประสบอุทกภัยโดยเฉพาะกลุ่มเปราะบาง ได้แก่ ผู้สูงอายุ เด็กไร้ผู้อุปการะ คนพิการทุพพลภาพ” นายทรงพลฯ กล่าว
นายทรงพล ใจกริ่ม ผู้ว่าราชการจังหวัดร้อยเอ็ด กล่าวเพิ่มเติมว่า จังหวัดร้อยเอ็ดได้น้อมนําพระบรมราโชบายของพระบาทสมเด็จพระเจ้าอยู่หัว ในการเร่งให้ความช่วยเหลือพี่น้องประชาชนผู้ประสบภัย และทําให้พี่น้องประชาชนได้กลับมาใช้ชีวิตได้อย่างเป็นปกติสุขโดยเร็ว ซึ่งหน่วยงานที่เกี่ยวข้องได้มีการแนะนําวิธีการดูแลตัวเองและแก้ไขปัญหาเบื้องต้นไว้แล้ว รวมทั้งได้นําแผนเผชิญเหตุที่ได้มีการเตรียมการและซักซ้อมตามข้อสั่งการของกองบัญชาการป้องกันและบรรเทาสาธารณภัยแห่งชาติ มาวางแผนการบูรณาการแก้ไขปัญหาในรูปแบบทีมบูรณาการ พร้อมทั้งแบ่งมอบภารกิจ ติดตามสถานการณ์ และสภาวะอากาศร่วมกับหน่วยงานที่เกี่ยวข้อง เพื่อใช้ในการวางแผนการดําเนินงาน และประเมินสถานการณ์อย่างใกล้ชิด และให้ความสําคัญกับกระบวนการสื่อสารสังคม โดยนําแผนการสื่อสารในภาวะวิกฤตมาใช้ในการแจ้งข้อมูลข่าวสารกับประชาชนในทุกช่องทางการสื่อสาร
“หากพี่น้องประชาชนพบเห็นพื้นที่เสี่ยงที่มักจะเกิดอุทกภัยเมื่อฝนตกหนักอย่างซ้ําซาก หรือได้รับความเดือดร้อนจากสถานการณ์อุทกภัย สามารถติดต่อประสานงานที่สํานักงานป้องกันและบรรเทาสาธารณภัยจังหวัดร้อยเอ็ด หมายเลขโทรศัพท์ 043-512-955 สายด่วนนิรภัย 1784 หรือที่ Line Official Account "ปภ.รับแจ้งเหตุ" หรือช่องทางของศูนย์ดํารงธรรม กระทรวงมหาดไทย ที่สายด่วน 1567 ตลอด 24 ชั่วโมง เพื่อเจ้าหน้าที่จะได้เร่งประสานหน่วยงานที่เกี่ยวข้องดําเนินการโดยด่วนต่อไป” ผู้ว่าราชการจังหวัดร้อยเอ็ด กล่าวในช่วงท้าย